b"\n_START_ARTICLE_\nKlipperi\n_START_PARAGRAPH_\nKlipperi on puinen kapearunkoinen purjelaiva. Klipperiss\xc3\xa4 on useimmiten kolme mastoa, jossa kaikissa on t\xc3\xa4ysitakila eli raaka- ja haruspurjeet. Lis\xc3\xa4ksi taaimmissa mastossa on kahvelipurje. Klipperit olivat pieni\xc3\xa4 ja aikansa nopeimpia rahtialuksia, kooltaan noin 600\xe2\x80\x931000 brt. Alus kykeni taittamaan matkan Isosta-Britanniasta Australiaan noin 80 p\xc3\xa4iv\xc3\xa4ss\xc3\xa4._NEWLINE_Klipperit rakennettiin nopeiksi l\xc3\xa4hinn\xc3\xa4 tuoretuotteiden kuljettamista Aasiasta Eurooppaan varten 1700\xe2\x80\x931800-luvuilla. T\xc3\xa4rkein kuljetettava tuote oli tee, josta aina uuden sadon ensimm\xc3\xa4isist\xc3\xa4 laivalasteista sai Englannissa huomattavan korkean hinnan, joka osaltaan kannusti kehitt\xc3\xa4m\xc3\xa4\xc3\xa4n laivat nopeiksi ja kapteenit hurjap\xc3\xa4isiksi. Kuuluisia klippereit\xc3\xa4 olivat mm. Cutty Sark, joka suureksi osaksi tuhoutui tulipalossa toukokuussa 2007._NEWLINE_Klipperit olivat eritt\xc3\xa4in suuren purjepinta-alansa (n. 2 800 m\xc2\xb2) vuoksi nopeita aluksia, joiden k\xc3\xa4ytt\xc3\xb6\xc3\xa4 rajoitti suurilukuinen miehist\xc3\xb6 suhteessa rahtikapasiteettiin ja alusten kevyehk\xc3\xb6 ja siro rakenne, joka teki niist\xc3\xa4 arkoja myrskytuulille._NEWLINE_Klipperi-nimitys tulee sanasta klip/clip joka tarkoittaa 'leikata', siis vett\xc3\xa4."